kerrievis | huiskok
Tag Archives: kerrievis
Dis interessant dat ons die kuns om self 'n kerriemengsel saam te stel – en daardeur 'n gereg ons eie te maak – grootliks verloor het teen die eerste kwart van die 20ste eeu. Die rede is dat klaargemengde kerrieprodukte soos Cartwright se kerriepoeier in die laat 19de eeu in gebruik geraak het het. Die kuns het eers weer begin herleef onder leiding van kokke soos Peter Veldsman.
My piekelvis mentor Annie Scharneck was vir 16 jaar ons huiswerker en het vroeër vanjaar afgetree. Sy het in Aliwal-Noord grootgeword en vertel dat sy eers in die Kaap piekelvis begin maak het. "Dis nou so deel van my lewe dat ek nie Paasfees sonder dit kan indink nie. Ons maak genoeg vir die hele naweek. Ek eet dit net so met brood, maar my kinders koop paasbolletjies."
Natasha se metode is dieselfde as Annie s'n, maar die bestanddele verskil ietwat. Sy gebruik wit asyn en voeg buiten die pakkie piekelvis-speserye nie ekstra kerrie by nie.
Net soos met baie ander huiskokke met wie ek gepraat het, is die resep nie neergeskryf nie, maar in die kop. Vandaar die geselstrant van die resep.
Dis 'n resep waarvoor jy die kok moet dophou – en nie soos mens 'n tv-kok van jou rusbank af bekyk nie. Jy moet kan saampraat en vrae vra, stories en ervarings uitruil, en tussendeur dop hou wat die lepel- en koppiemates werklik is. Sy leer nou haar dogter Kaylynne (14) om die piekelvis te maak. So word die tradisie aangedra van ouma, na ma, na dogter.